贈雪峰長老守超
作者：劉弇
朝代：宋

paragraphs: 仰窺玉奩天面窄，頑碧顛青自天擲。
祖禪不管地祇慳，十五百徒此其宅。
流水聲中換今昔，粉抹頳糊老椽壁。
枯木庵回舊日春，難提塔示重來坼。
超公最後法席張，全機撲落輥毬場。
曾令天花倏飄墜，况有庭橘符青黄。
烏藤橫膝傲佛祖，熟識眉宇瞬且揚。
天吳吹瀾洗霾垢，方諸挹月來清凉。
東甌萬剎盡金布，咋舌誰堪論妙悟。
賺殺參兒走衲雲，高枕無乃林泉負。
廬峰南遠真西材，叩寂丈室慚宗雷。
秀巔龐眉逼人爽，反疑不自塵中來。
由來山興復不薄，畏途何計揮塵縛。
詰朝匹馬汗羞顔，又作楊花無止泊。